इसकी स्पीड 15 हजार किमी/घंटा, अमेरिकी एंटी-मिसाइल सिस्टम को भेदने में सक्षम
Iran Hypersonic Ballistic Missile Update ईरान ने पहली हाइपरसोनिक बैलिस्टिक मिसाइल बनाने का दावा किया है। इस मिसाइल का नाम फतह रखा गया है। ईरान के स्टेट मीडिया IRNA ने मंगलवार को इसकी तस्वीरें भी जारी कीं।
ईरान ने पहली हाइपरसोनिक बैलिस्टिक मिसाइल बनाने का दावा किया है। इस मिसाइल का नाम फतह रखा गया है। ईरान के स्टेट मीडिया IRNA ने मंगलवार को इसकी तस्वीरें भी जारी कीं। इस मिसाइल की रेंज 1,400 किमी बताई जा रही है। IRNA के मुताबिक, इसकी स्पीड 15 हजार किमी/घंटा है।
ईरान के राष्ट्रपति इब्राहिम रईसी के सामने रिवॉल्यूशनरी गार्ड ने ये मिसाइल पेश की। ईरान का दावा है कि फतह मिसाइल अमेरिका के सबसे एडवांस्ड एंटी-बैलिस्टिक मिसाइल सिस्टम सहित इजराइल के आयरन डोम को भी पार कर हमला करने में सक्षम है। अमेरिका और यूरोप के विरोध के बावजूद ईरान ने कहा है कि वह अपने मिसाइल कार्यक्रम को और विकसित करेगा।
पिछले साल भी ईरान के कमांडर ने किया था दावा
वहीं, पश्चिमी देशों के मिलिट्री एक्सपर्ट्स ने कहा है कि ईरान हमेशा अपनी मिसाइल की क्षमताओं को बढ़ा-चढ़ाकर पेश करता है। ईरान ने इस बार भी अपनी मिसाइल के गुणों को लेकर कोई सबूत पेश नहीं किया है। इससे पहले पिछले साल नवंबर में भी ईरान के रिवॉल्युशनरी गार्ड के कमांडर आमिर अली हाजीजादेह ने हाइपरसोनिक मिसाइल बनाने का दावा किया था। हाजीजादेह ने कहा था कि उनकी मिसाइल को रोकना किसी के लिए नाममुकिन होगा। ये हर एंटी-डिफेंस सिस्टम को तबाह करने में सक्षम है।
ईरान की पहली बैलिस्टिक मिसाइल फतह की तस्वीरें देखिए...
2 हजार की रेंज वाली बैलिस्टिक मिसाइल बनाई
ईरान ने 25 मई को 2 हजार किमी की रेंज वाली एक बैलिस्टिक मिसाइल की सफल टेस्टिंग की थी। ईरान ने कहा था कि उनकी ये मिसाइल मिडिल ईस्ट में मौजूद अमेरिका और इजराइल के बेस तक पहुंचने में सक्षम है। IRNA के मुताबिक, इस मिसाइल को फारस की खाड़ी में गश्त करने वाले युद्धपोतों और पनडुब्बियों पर तैनात किया गया है। यह बैलिस्टिक मिसाइल अमेरिका के टॉमहॉक से भी ज्यादा दूरी तक मार करने में सक्षम है।
ईरान पहाड़ों के नीचे बना रहा परमाणु हथियार
इससे कुछ दिन पहले न्यूज एजेंसी AP की एक रिपोर्ट में दावा किया गया था कि ईरान अपनी न्यूक्लियर फैसिलिटी को इजराइल और अमेरिका के हमले से बचाने की पूरी कोशिश कर रहा है। वो अब पहाड़ी इलाके में जमीन के नीचे परमाणु हथियार बना रहा है। इसकी सैटेलाइट तस्वीरें भी सामने आई थीं। ईरान को परमाणु हथियार बनाने से रोकने के लिए उसकी न्यूक्लियर फैसिलिटी पर कई बार हमले हुए हैं। नातांज न्यूक्लियर साइट पर स्टक्सनेट वायरस से हमला किया गया था। यह इजराइल और अमेरिका में बना वायरस था।
2010 में ईरान पर लगी थीं पाबंदियां
दरअसल, ईरान करीब 22 साल से एटमी ताकत हासिल करने की कोशिश कर रहा है। अमेरिका समेत पश्चिमी देश, इजराइल और अरब वर्ल्ड को लगता है कि अगर ईरान ने न्यूक्लियर हथियार बना लिए तो इससे दुनिया को खतरा पैदा हो जाएगा। 2010 में ईरान को रोकने के लिए UN सिक्योरिटी काउंसिल, यूरोपीय यूनियन और अमेरिका ने पाबंदियां लगाई थीं। इनमें से ज्यादातर अब भी जारी हैं।
2015 में परमाणु हथियारों को लेकर हुई थी डील
2015 में ईरान को परमाणु हथियार बनाने से रोकने के लिए एक डील की गई थी। इसमें ईरान, ब्रिटेन, चीन, फ्रांस, जर्मनी, रूस और अमेरिका शामिल थे। इस डील में तय किया गया था कि ईरान समय-समय पर अपने न्यूक्लियर रिएक्टर्स की जांच UN से कराएगा और अपने न्यूक्लियर प्रोग्राम को और आगे नहीं बढ़ाएगा। हालांकि 2018 में राष्ट्रपति डोनाल्ड ट्रम्प ने इस समझौते से अमेरिका को बाहर कर दिया था। नतीजा ये हुआ कि ईरान पर फिर पाबंदियां लगा दी गईं।
हालांकि न्यूक्लियर डील खत्म होने के बाद से ईरान ने यूरेनियम को 60% एनरिच कर लिया है। मामले की जांच करने वाले लोगों के मुताबिक ईरान परमाणु हथियार के लिए अब 83.7% शुद्ध यूरेनियम का उत्पादन कर रहा है। हथियार बनाने की कैपेसिटी के लिए 90% प्योर यूरेनियम पार्टिकल्स की जरूरत होती है।